ПРЕДЛОГ НА ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ЈАВНИТЕ ПРЕТПРИЈАТИЈА

Скопје, март 2021 година

ВОВЕД

1. ОЦЕНКА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИТЕ ЗА ДОНЕСУВАЊЕ НА ЗАКОНОТ

Јавните претпријатија се регулирани со Законот за јавните претпријатија („Службен весник на Република Македонија” бр. 38/96, 6/02, 40/03, 49/06, 22/07, 83/09, 97/10, 6/12, 119/13, 41/14, 138/14, 25/15, 61/15, 39/16, 64/18, 35/19 и „Службен весник на Република Северна Македонија” бр.275/19).

Јавните претпријатија се основаат заради вршење на дејности од јавен интерес. Јавни претпријатија во име на Република Македонија основа Владата на Република Македонија, во име на општината советот на општината и во име на градот Скопје Советот на градот Скопје.

Органи на јавното претпријатие се:

* Управен одбор,
* Директор и
* Надзорен одбор.

Управниот одбор на јавното претпријатие се состои од најмалку пет, а најмногу 15 членови. Во управниот одбор основачот именува, односно разрешува претставници од редот на афирмирани и познати стручњаци во областа на предметот на работењето на јавното претпријатие имајќи ја предвид соодветната и правичната застапеност на припадниците на сите заедници.

За претседател и член на управниот одбор може да биде именувано лице кое ги исполнува следниве услови:

* е државјанин на Република Македонија,
* има стекнати најмалку 240 кредити според ЕКТС или завршен VII/1 степен образование,
* во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност и
* има минимум три години работно искуство.

Времетраењето на мандатот на членовите на управниот одбор не може да биде подолг од четири години.

За вршење контрола на материјално - финансиското работење на јавното претпријатие се формира надзорен одбор за контрола на материјално - финансиското работење (во натамошниот текст: надзорен одбор) од пет члена. Времетраењето на мандатот на членовите на надзорниот одбор не може да биде подолг од четири години. Членовите на надзорниот одбор ги именува, односно разрешува основачот.

* За член на надзорниот одбор може да биде именувано лице кое ги исполнува следниве услови:
* е државјанин на Република Македонија,
* има стекнати најмалку 240 кредити според ЕКТС или завршен VII/1 степен образование,
* во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност и
* има минимум три години работно искуство.

Заради вршење на работите на контрола надзорниот одбор за контрола може да врши испитување на лице место на сите документи и списи на јавното претпријатие. Надзорниот одбор за контрола може заради испитување на документите и списите на јавното претпријатие да повика стручни лица кои ќе му помагаат во решавањето на надзорот. Членовите на надзорниот одбор за контрола можат да присуствуваат на седницата на управниот одбор и им се доставува покана со сите материјали што им се доставуваат на членовите на управниот одбор. Надзорниот одбор за контрола задолжително ги прегледува тримесечните извештаи кои содржат показатели за финансиското работење, годишните сметки и извештајот за работа на јавното претпријатие и по прегледувањето му дава мислење на управниот одбор. Управниот одбор не може да ги усвои тримесечните извештаи кои содржат показатели за финансиското работење, годишните сметки и извештајот за работењето на јавното претпријатие, ако претходно не добие позитивно мислење од надзорниот одбор за контрола. Надзорниот одбор за контрола може да дава одобрение на актите донесени од управниот одбор, доколку тоа е утврдено со статутот на јавното претпријатие. Извештајот за прегледот на годишните сметки и извештајот за работењето на јавното претпријатие со свое мислење, надзорниот одбор за контрола му го доставува на министерот за финансии. Во извештајот до министерот за финансии, надзорниот одбор за контрола го известува за состојбата на јавното претпријатие врз чие работење врши контрола. Надзорниот одбор за контрола копие од извештајот му доставува и на министерот надлежен за работите на соодветната дејност. Надзорниот одбор задолжително се состанува најмалку четири пати годишно.

Законот за јавните претпријатија ја регулира работата и делувањето на јавните претпријатија. Законот содржи услови за назначување на членови на управни одбори, директори и членови на надзорни одбори. Сепак условите за назначување на членови на управни и надзорни одбори се премногу општи и не се поврзани со самата надлежност на јавното претпријатие. Во однос на назначувањето на овие лица, недостасува мерит процедура, односно не е регулирана постапка за избор на најдобар кандидат, во случаи кога има повеќе кандидати за една позиција. Во однос на разрешувањето, законот содржи услови за разрешување единствено на директорите на јавните претпријатија, но не и членовите на управните и надзорните одбори. Законот содржи јасни одредби за редовна контрола на целокупната финансиска работа на јавното претпријатие од страна на надзорниот одбор. Ова би значело дека членовите на надзорниот одбор треба многу добро да ја познаваат работата на јавното претпријатие како и сите прописи кои се однесуваат на работата на јавните претпријатија, а од друга страна законот не пропишува јасни услови за вакви квалификации на членовите на надзорниот одбор. Со тоа во праска е невозможно, овие членови да извршат соодветна контрола.

II. ЦЕЛИ, НАЧЕЛА И ОСНОВНИ РЕШЕНИЈА

Целта на овие измени на Законот за јавните претпријатија е да се воспостави мерит процедура за селекција и назначување на членови на управните и на надзорните одбори во јавните претпријатија. Дополнително законот пропишува и услови за разрешување на членовите на управните и надзорните одбор на јавните претпријатија, ги зајакнува критериумите за членови на управни и надзорни одбори, го намалува бројот на членови на управни и надзорни одбори, како и утврдува профил на лица кои можат да бидат членови на управни и на надзорни одбори.

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГ ЗАКОНОТ ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Со оглед на тоа што со предложените измени и дополнувања на Законот за јавните претпријатија се предлага намалување на бројот на членови на управни и надзорни одбори, законот нема да бара никакви дополнителни средства од Буџетот на Република Северна Македонија.

IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНОТО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

За спроведување на овој закон, не се потребни дополнителни финансиски средства.

ПРЕДЛОГ НА ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ЈАВНИТЕ ПРЕТПРИЈАТИЈА

Член 1

Во Законот за јавните претпријатија („Службен весник на Република Македонија” бр. 38/96, 6/02, 40/03, 49/06, 22/07, 83/09, 97/10, 6/12, 119/13, 41/14, 138/14, 25/15, 61/15, 39/16, 64/18, 35/19 и „Службен весник на Република Северна Македонија” бр.275/19 ), членот 17 се менува и гласи:

Управниот одбор на јавното претпријатие се состои од 5 членови.

Членовите на управниот одбор ги именува, односно разрешува основачот на јавното претпријатие.

За претседател и член на управниот одбор може да биде именувано лице кое ги исполнува следниве услови:

* е државјанин на Република Северна Македонија,
* има стекнати најмалку 240 кредити според ЕКТС или завршен VII/1 степен образование во соодветната област и
* во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност.

По исклучок од став (3) алинеја 2 на овој член, за претседател и член на управниот одбор може да биде именувано лице кое нема стекнати најмалку 240 кредити според ЕКТС или завршен VII/1 степен образование во соодветната област, доколку истото е истакнат стопанственик, културен или спортски работник, кој има дадено значаен придонес во општината или регионот.

Покрај општите услови од ставот (3) на овој член, членовите на управниот одбор во јавни претпријатија треба да имаат и соодветно работно искуство, и тоа:

* два члена на управниот одбор треба да имаат најмалку пет години работно искуство во областа на дејноста на јавното претпријатие или во сродна дејност, согласно Националната класификација на дејностите на Државниот завод за статистика;
* еден член на управниот одбор треба да има најмалку пет години работно искуство, од кои најмалку три години искуство со финансиско раководење.
* еден член на управниот одбор треба да има најмалку пет години работно искуство, од кои најмалку три години искуство од правни работи.

Мандатот на членовите на управниот одбор е четири години.

Член 2

По членот 17 се додаваaт три нови членови 17-а, 17-б, 17- в, кои гласат:

Член 17-а

За избор на претседател и членови на управниот одбор на јавно претпријатие основачот на својата веб страна распишува јавен повик за пријавување на заинтересирани лица, три месеци пред истекот на мандатот на постојните членови.

На јавниот повик од ставот 1 на овој член може да се пријават сите заинтересирани кандидати, а со пријавата мора да приложат мотивационо писмо и кратка биографија.

На јавниот оглас од став 1 на овој член, кандидати за членови на управниот одбор може да номинираат и граѓанските организации и бизнис заедницата, а со пријавата мора да приложат писмена согласност од номинираните кандидати, мотивационо писмо и кратка биографија.

Формата и содржината на јавниот повик од став 1 на овој член, начинот на поднесување на пријавата, начинот на селекција на кандидати, како и други прашања во врска со спроведувањето на постапката за избор на претседател и членови на управниот одбор, ги пропишува министерот надлежен за ресорот економија.

Член 17 - б

Незадоволните кандидати од постапката за селекција за членови на управниот одбор имаат право на жалба до Државната комисија за одлучување во управна постапка и постапка од работен однос во втор степен, во рок од 15 дена од денот на објавување на одлуката. “

Член 17 -в

Основачот може да ги разреши сите членови на управниот одбор пред истекот на мандатот ако не е задоволен од нивната работа или ако јавното претпријатие не ги извршува дејностите од јавен интерес и не ги дава јавните услуги по пристапна цена и со соодветен квалитет на услугата, во континуитет, транспарентно без дискриминација на корисниците на услугата, а надзорниот одбор нема преземено никакви активности од својата надлежност за надминување на таквата состојба.

Основачот може да разреши претседател или член на управниот одбор во случај:

* ако неоправдано отсуствува на седниците на управниот одбор два пати последователно, или три пати во текот на една календарски години или
* ако се утврди дека во постапката за негово именување дал невистинити податоци.
* во случај на смрт или
* ако ја изгубил деловната способност.

Во случај на предвремен престанок на мандатот на управниот одбор или на негов член, се спроведува постапка за селекција согласно одредбите од овој закон.

Доколку Советот на општината, односно Владата ги разрешат сите членови на управниот одбор, до избор на нови членови може да назначат вршители на должност членови на управниот одбор кои ги исполнуваат законските услови за членови.

Доколку Советот на општината не спроведе постапка за избор на членови на управниот одбор, Градоначалникот може да назначи ВД членови на управниот одбор, со лица кои ги исполнуваат законските услови.

Член 3

Во членот 19, по ставот (2) се додаваат три нови ставови (3), (4) и (5), кои гласат:

Претседателот на управниот одбор, односно член на управниот одбор определен од претседателот, доколку тој од оправдани причини не е во можност, е должен да присуствува на седница на Советот на општината, односно на седница на Владата, секогаш кога ќе се дискутира и ќе се одлучува за работи и документи од надлежност на управниот одбор.

Членовите на Управниот одбор имаат право на надомест за својата работа, врз основа на присуство на седници.

Висината на надоместот за претседателот и членовите на управниот одбор со посебна одлука го утврдува основачот.

Член 4

Членот 26 се менува и гласи:

За вршење контрола на материјално - финансиското работење на јавните претпријатија се формира надзорен одбор за контрола на материјално - финансиското работење (во натамошниот текст: надзорен одбор) од три члена и тоа:

* еден член дипломиран економист со пет години работно искуство,
* еден член дипломиран правник со пет години работно искуство на правни работи и правна усогласеност и
* еден член со образование во областа на дејноста на јавното претпријатие согласно Националната класификација на дејностите на Државниот завод за статистика.

Мандатот на членовите на надзорниот одбор е четири години.

Членовите на надзорниот одбор од ставот 1 на овој член ги именува, односно разрешува основачот.

За член на надзорниот одбор може да биде именувано лице кое покрај условите од ставот 1 на овој член ги исполнува следниве услови:

* е државјанин на Република Северна Македонија и
* во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност.

Постапката за именување на членови на надзорниот одбор е идентична на онаа за именување и разрешување на членови на управниот одбор.

Член 5

По членот 26 се додава нов член 26-а, кој гласи:

Член 26-а

Основачот, може да ги разреши сите членови на надзорниот одбор пред истекот на мандатот ако не е задоволен од нивната работа или ако јавното претпријатие не ги извршува дејностите од јавен интерес и не ги дава јавните услуги по пристапна цена и со соодветен квалитет на услугата, во континуитет, транспарентно без дискриминација на корисниците на услугата, а надзорниот одбор нема преземено никакви активности од својата надлежност за надминување на таквата состојба.

Основачот може да разреши претседател или член на надзорниот одбор во случај:

* ако неоправдано отсуствува на седниците на надзорниот одбор два пати последователно, или три пати во текот на една календарска година,
* ако се утврди дека во постапката за негово именување дал невистинити податоци,
* во случај на смрт или
* ако ја изгубил деловната способност.

Во случај на предвремен престанок на мандатот на надзорниот одбор или на негов член, се спроведува постапка за селекција согласно одредбите од овој закон.

Член 6

Во членот 27, по ставот 6 се додаваат два нови ставови (7) и (8), кои гласат:

Претседателот на надзорниот одбор, односно член на надзорниот одбор определен од претседателот, доколку тој од оправдани причини не е во можност, е должен да присуствува на седница на Советот на општината, односно на седница на Владата, секогаш кога ќе се дискутира и ќе се одлучува за работи и документи од надлежност на надзорниот одбор.

Претседателот и членовите на надзорниот одбор за секоја седница на која присуствувале имаат право на паушал во висина од 1/3 од просечната плата на вработените во јавното претпријатие исплатена во претходната година.

Член 7

Членовите на управните и на надзорните одбори на јавните претпријатија именувани до денот на започнување со примена на овој закон ја извршуваат својата функција се до денот на истекувањето на нивниот мандат, согласно со законите по кои се избрани, односно именувани.

Член 8

Подзаконските акти пропишани со овој закон ќе се донесат во рок од три месеци од денот на влегувањето во сила на овој закон.

Член 9

Постапките за именување на членови на управни и надзорни одбори на јавните претпријатија започнати до денот на отпочнување со примена на овој закон, ќе се завршат согласно законот со кој се започнати.

Член 10

Овој закон влегува во сила осмиот ден од денот на објавувањето во “Службен весник на Република Северна Македонија”, а ќе започне да се применува \_\_\_\_\_\_\_\_\_\_ од денот на влегувањето во сила.